บัญชีกลางยันไม่ลดสิทธิขรก.
ยืนยันไม่มีแนวคิดเลิกสิทธิรักษาพยาบาล ด้าน 7 บริษัทประกันภัยพร้อมรับประกันแทน&nbsp;
15 ก.ย. 2558

ยืนยันไม่มีแนวคิดเลิกสิทธิรักษาพยาบาล ด้าน 7 บริษัทประกันภัยพร้อมรับประกันแทน  
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางไม่มีแนวคิดลดและยกเลิกสิทธิการเบิกจ่ายค่ารักษาพยาบาล โดยข้าราชการและบุคคลในครอบครัวยังคงได้สิทธิตามเดิม เพียงแต่มีการศึกษาเรื่องการตรวจสุขภาพประจำปีบางรายการ เช่น การเอกซเรย์ปอด ซึ่งมีสิทธิในการตรวจได้ 2 ครั้ง/ปี  
“แผนการปรับค่ารักษาพยาบาลในปีงบประมาณ 2559 จะปรับลดส่วนที่ไม่จำเป็น และเพิ่มในส่วนที่จำเป็น เช่น รายการอุปกรณ์ในการบำบัดรักษาให้ทันสมัยเพิ่มขึ้น เพราะบางรายการมีราคาสูง และปรับเพิ่มค่าหัตถการ เช่น ค่าตรวจ ค่าเย็บแผล เพราะสถานพยาบาลหลายแห่งเรียกร้องว่าไม่ได้ปรับส่วนนี้นานแล้ว เพื่อให้ข้าราชการไม่ต้องรับภาระมากขึ้น รวมถึงกรณีที่เจ็บป่วยฉุกเฉิน ที่มีค่าใช้จ่ายค่อนข้างสูงมาก ก็ปรับราคาให้เหมาะสมอีกด้วย” นายมนัส กล่าว
ด้าน นายสมพร สืบถวิลกุล กรรมการผู้จัดการใหญ่ บริษัททิพยประกันภัย เปิดเผยว่า 7 บริษัทประกันภัยมีความพร้อมที่จะเข้าบริหารประกันสุขภาพของข้าราชการมูลค่า 6.5 หมื่นล้านบาท/ปี โดยมีบริษัท ทิพยประกันภัย เป็นผู้นำ และมีพันธมิตรอีก 6 บริษัท ประกอบด้วย บริษัท กรุงเทพประกันภัย บริษัท นวกิจประกันภัย บริษัท นำสินประกันภัย บริษัท ประกันภัยไทยวิวัฒน์ บริษัท เทเวศประกันภัย และบริษัท เมืองไทยประกันภัย
ทั้งนี้ ได้เสนอรายละเอียดเข้าไปยังกรมบัญชีกลางแล้ว โดยเบี้ยประกันภัยอยู่ที่ 6.5 หมื่นล้านบาท เท่ากับค่าใช้จ่ายในการรักษาพยาบาลข้าราชการในปัจจุบัน แม้ว่าค่าใช้จ่ายดังกล่าวจะมีการเพิ่มขึ้นทุกปีเฉลี่ยปีละ 15-20% แต่ทางประกันได้เสนอเบี้ยเท่างบประเดิม และทางกรมบัญชีกลางต้องแบกรับภาระที่เพิ่มขึ้นปีละถึง 3,000 ล้านบาทจากงบประมาณที่ตั้งไว้ แต่ทางประกันภัยไม่ได้บวกต้นทุนส่วนนี้เพิ่มเข้าไป
ขณะที่ความคุ้มครองสวัสดิการที่ทางกรมบัญชีกลางให้กับข้าราชการ ข้าราชการเกษียณ และครอบครัว จะยังคงเหมือนเดิม
“จากการศึกษาพบว่ามีข้าราชการไปใช้บริการโรงพยาบาลหลักๆ 50-60 แห่ง คิดเป็นมูลค่าที่ต้องจ่ายค่ารักษา 60% ของงบ 6.5 หมื่นล้านบาท ซึ่งโรงพยาบาลเหล่านี้เป็นพันธมิตรกับทางประกันอยู่แล้ว” นายสมพร กล่าว
นายสมพร กล่าวต่อว่า มีการเจรจากับบริษัทประกันภัยต่อแล้ว แต่ทางกรมบัญชีกลางมีแนวความคิดต้องการให้เริ่มบริการค่ารักษาพยาบาลโรคร้ายแรงก่อน ทำให้ต้องดึงเรื่องกลับมาศึกษาใหม่ เพราะยังไม่มีข้อมูลอัตราการเจ็บป่วยของข้าราชการและกลุ่มที่ใช้สวัสดิการด้านนี้ ซึ่งต้องใช้เวลาในการศึกษา และทำตัวเลขกันใหม่หมด